《古风送郑路钤》
宋代·姜特立

故人访我双溪边，袖中明月五筰连。
一笑倾倒秋风前，复忆鹭序同联翩。
君今半老我皤然，功名富贵空中烟。
南柯蚁穴醯鸡天，鹤长凫短谁亏全。
我今日月箭脱弦，夜行不止真可怜。
不如归钓清冷渊，日高未起醉即眠。
心和气定养寿年，世间万事姑随缘。
交情傥或未弃捐，不妨时寄相思篇。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。